elektromotorisk spenning
Store norske leksikon,Realfag,Fysikk,Elektromagnetisme
Elektromotorisk spenning er innen elektrisitetslære spenningen mellom tilkoblingsklemmene på en elektrisk strømkilde, når strømkilden ikke leverer strøm, det vil si tomgangs- eller hvilespenningen. Elektromotorisk spenning forkortes ofte ems.
Den elektromotoriske spenningen kan oppstå fra elektrokjemiske prosesser (galvanisk element, akkumulator), termiske effekter (termoelement) eller elektromagnetisk induksjon (elektrisk generator, dynamo). Når et batteri leverer strøm, er spenningen mellom batteriets poler lik den elektromotoriske spenningen minus et spenningstap på grunn av indre resistans i batteriet. Les mer i Store norske leksikon elektrisk spenning elektrisitet